b'\n_START_ARTICLE_\nArbil\n_START_SECTION_\nZgodovina\n_START_PARAGRAPH_\nArbil se \xc5\xa1teje za najstarej\xc5\xa1e stalno naseljeno mesto na svetu. Prvi zapisi o \xc5\xbeivljenju v njem so iz 23. stoletja pr. n. \xc5\xa1t., vendar se domneva, da je bil naseljen \xc5\xbee okoli leta 9000 pr. n. \xc5\xa1t., zagotovo pa okoli 6000 pr. n. \xc5\xa1t. Pribli\xc5\xbeno na za\xc4\x8detku 3. tiso\xc4\x8dletja pr. n. \xc5\xa1t. so Huriti iz Male Azije zgradili utrjeno citadelo Urbilum in raz\xc5\xa1irili svojo oblast na celo severno Mezopotamijo. Stara arbilska citadela \xc5\xa1e vedno stoji v sredi\xc5\xa1\xc4\x8du mesta._NEWLINE_Od 25. do 7. stoletja pr. n. \xc5\xa1t. je mesto spadalo v Asirsko cesarstvo, potem pa so se za oblast v njem spopadali Babilonci, Medijci, Perzijci in Grki._NEWLINE_Po arabski osvojitvi Mezopotamije v 7. stoletju so Arabci ukinili Asirijo kot geopoliti\xc4\x8dno entiteto. V srednjem veku so v mestu vladali Seld\xc5\xbeuki in Osmanski Turki.\n_START_SECTION_\nZnamenitosti\n_START_PARAGRAPH_\nNajve\xc4\x8dja mestna znamenitost je citadela, ki se dviguje 25-32 m nad mestom. Citadela je ovalna, dolga 430 in \xc5\xa1iroka 340 m. Njena plo\xc5\xa1\xc4\x8dina meri 102.000 m\xc2\xb2. Gri\xc4\x8d, na katerem stoji, je nastal s stalno gradnjo \xc5\xa1tevilnih generacij, ki so \xc5\xbeivele na tem mestu. Mesto je bilo leta 2014 kot domnevno najstarej\xc5\xa1e naselje na svetu vpisano na Unescov seznam svetovne dedi\xc5\xa1\xc4\x8dine. Po zapisih in ikonografskih virih je bil Arbil pomembno asirsko politi\xc4\x8dno in versko sredi\xc5\xa1\xc4\x8de Arbela. Citadela je bila v 19. stoletju v celoti obzidana z visokimi stanovanjskimi zgradbami, ki ji dajejo videz srednjeve\xc5\xa1ke trdnjave. Mestne ulice, ki se \xc5\xa1irijo v obliki pahlja\xc4\x8de, so iz poznega osmanskega obdobja._NEWLINE_Arbilski arheolo\xc5\xa1ki muzej poseduje veliko zbirko predislamskih artefaktov in je sredi\xc5\xa1\xc4\x8de arheolo\xc5\xa1kih raziskav v regiji.'